Ivindo nacionalinis parkas
Ivindo nacionalinis parkas (pranc. Parc national d'Ivindo) – saugoma gamtos teritorija vidurio rytų Gabone, Ogovės-Ivindo ir Ogovės-Lolo provincijose, tuojau į pietvakarius nuo Makoku miesto. Įsteigtas 2002 m. Parkas įsikūręs prie Ivindo upės (Ogovės intakas), dalis teritorijos kalnuota, iškyla į 700–900 m aukštį. Ivindo upė, kirsdama plokščiakalnį, sudaro sraunius ir vaizdingus krioklius – Kongu ir Džidži. Didžiąją dalį parko dengia drėgnieji atogrąžų miškai, tačiau yra laukymių (didžiausia – Langue Baji (Langoué Baï), kurios yra svarbios gamtos buveinės. Ivindo nacionalinis parkas pasižymi gana mažai žmogaus paveikta gamta, čia yra retų, saugomų gyvūnų rūšių – vakarinių lygumų gorilų, šimpanzių, miškinių afrikinių buivolų, krūmyninių kiaulių, sitatungų, auksinių kačių, afrikinių miškinių dramblių, siaurasnukių krokodilų, pilkakaklių pilkųjų varnų, pilkųjų papūgų. 2021 m. Ivindo nacionalinis parkas dėl savo mažai paveiktų ekosistemų ir didelės gamtinės įvairovės paskelbtas UNESCO pasaulio paveldo objektu. Afrikiniai miškiniai drambliai laukymėje Nedidelis krioklys Ivindo džiunglėse Lygumų gorila medyje Sitatunga parke